哥士的

哥士的，廣東又叫燒鹼或火鹼，學名氫氧化鈉，係隻強鹼同腐蝕性鹼，喺好多工業都需要用到，亦可用嚟通渠。

佢嘅pH值可以去到14或以上。

點整 
同其他鹼金屬同鹼土金屬嘅氧化物一樣，氧化鈉加水會出氫氧化鈉。化學式係：

Na2O(s) + H2O(l) -> 2NaOH(aq)

電解食鹽水都可以整到氫氧化鈉。電解食鹽水時會出氯氣、氫氣同氫氧化鈉。

仲有，可以用碳酸鈉同熟石灰反應整佢出來。

反應 
佢係鹼，可以同酸中和。例如渠同鹽酸會發生中和反應，出食鹽同水。
HCl(aq) +NaOH(aq) ->NaCl(aq) +H2O(l)

佢仲可以同氯氣反應，產生氯化鈉、次氯酸鈉同水，一般可以用渠去整漂白水，化學式係：
Cl2(g) +2NaOH(aq) ->NaCl(aq) +NaOCl(aq) +H2O(l)

呢個就叫做歧化反應，因爲氯氧化數同時有升同跌。

仲有，如果加哥士的入金屬鹽溶液入面，會出金屬氫氧化物沉澱，噉就可以靠有冇沉澱物同沉澱物顔色去分辨有咩金屬離子。有氫氧化物仲會喺過量氫氧化鈉水溶液入面溶解返。

有機反應 
氫氧化鈉溶落水出氫氧根離子，而氫氧根離子喺化學上可以作為親核體，可以參與單分子親核取代反應，或者係雙分子親核取代反應。

氫氧化鈉係種鹼，可以催化羥醛縮合同烯醇-酮互變異構，呢種催化因為涉及到鹼，所以又叫鹼催化。

仲有，氫氧化鈉可以參與酯等嘅加鹼水解，如果係三酸甘油脂嘅水解，整番梘出嚟，就叫皂化反應。

氫氧化物
鈉化合物
鹼
腐蝕性物品